Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од В.У. од Скопје, поднесена, против Министерството за труд и социјална политика, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од В.У. Скопје, поднесена, против Министерството за труд и социјална политика, заведена во Агенцијата под бр.08-128 на 18.04.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## В.У. од Скопје, на 14.12.2021 година поднел Барање за пристап до информации од јавен карактер до Министерството за труд и социјална политика, со кое побарал по пошта да му се достави фотокопија (со потврда дека е верна со оригиналот) од следната информација:

„Да ми се достави копија од вашето барање до Државниот правобранител по кое сте одржале состанок и сте донеле записник со кои наводно поради ваша надлежност поради новиот Закон за социјална заштита правосилните судски одлуки донесени во управни спорови со допис да ги доставите на надлежност до ЈУ-МЦСР-Скопје согласно чл.109 од ЗОУП. Воедно сакам да ми се достави и копија од записникот. И барањето и записникот да бидат со потврда дека се верни на оригиналот“.

Имателот на информации, постапувајќи по ова Барање, до барателот доставил Известување бр. 14-8109/2021 од 23.12.2021 година. Во Известувањето е наведено: “...Ве известуваме да се обратите до Државно правобранителство од причина што записникот е изготвен од страна на претставници од Државното правобранителство, а Министерството за труд и социјална политика не е имател на истиот“.

На 17.02.2022 година Барателот на информации, поднел Допис “укажување со барање“ до Министерството за труд и социјална политика, заведен во министерството под бр.14-1795/1. Во Дописот е наведено: “...Доколку сепак останувате на ставот дека не сте имател на бараната информација вие повторно согласно ЗСПИЈК сте должни да го препратите БПИЈК до Државниот правобранител како имател на бараната информација...“

На 30.03.2022 година Имателот на информации до барателот доставил Одговор на барање бр.14-1795/3 каде е наведено дека: “...Министерството за труд и социјална политика Ве известува дека треба да се обратите до Државно правобранителство од причина што записникот е изготвен од страна на претставници од Државното правобранителство, а Министерството за труд и социјална политика не е имател на истиот“.

Незадоволен од Одговорот на Министерството за труд и социјална политика, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-128 од 18.04.2022 година.

Агенција, преку е-маил заведен под бр.08-128 од 18.04.2022 година, ја препрати Жалбата до Министерството за труд и социјална политика и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, го поништи и предметот го врати на повторно постапување пред првостепениот орган,** поради следното:

Во врска со наводите на Имателот на информации во Известувањето бр. 14-8109/2021 од 23.12.2021 година и во Одговорот на барање бр.14-1795/3 од 30.03.2022 година дека: “Министерството за труд и социјална политика Ве известува дека треба да се обратите до Државно правобранителство од причина што записникот е изготвен од страна на претставници од Државното правобранителство, а Министерството за труд и социјална политика не е имател на истиот“, Агенцијата му укажува на Имателот на информации, дека доколку не располагал со бараната информација бил должен согласно член 18 од Законот за слободен пристап до информации од јавен карактер да го препрати Барањето, во рок од три дена од денот на приемот, до имателот на информации кој според содржината на барањето е имател на информации и за тоа да го извести барателот.

Согласно член 18 од Законот за слободен пристап до информации од јавен карактер „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имателот на информацијата и за тоа да го извести барателот.“

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-128.

**Директор,**

**Пламенка Бојчева**